P6_TA(2005)0180

Fremtiden for Europa tres år efter den anden verdenskrig

Europa-Parlamentets beslutning om 60-års-dagen for afslutningen af anden verdenskrig ( 8. maj 1945)

Europa-Parlamentet,

- der henviser til forretningsordenen artikel 103, stk. 2,

A. der højtideligholder årsdagen for anden verdenskrigs afslutning den 8. maj 1945 som følge af det nazistiske Tysklands kapitulation,

B. der mindes og sørger over alle ofrene for det nazistiske tyranni,

C. der navnlig mindes alle ofrene for holocaust,

D. der mindes og sørger over alle krigens ofre på alle sider som en fælles europæisk tragedie,

E. der udtrykker sin taknemmelighed over for alle dem, som ydede deres bidrag til befrielsen fra nationalsocialismen, der var et system præget af umenneskelighed og tyranni, en befrielse som den 8. maj 1945 står som et symbol på,

F. der især hylder de allierede soldater, som ofrede deres liv, og de nationer, navnlig De Forenede Stater, Det Forenede Kongerige og Sovjetunionen samt de øvrige allierede nationer, der udkæmpede krigen mod nazisme og fascisme, og udtrykker sin taknemmelighed over for de nationer, som kraftigt støttede genindførelsen af frihed og demokrati i størstedelen af vores verdensdels vestlige del,

G. der henviser til, at for nogle nationers vedkommende medførte anden verdenskrigs ophør et nyt tyranni, som var påført dem af Stalins Sovjetunion,

H. der erkender omfanget af lidelserne, uretfærdigheden og de langvarige forringelser af de sociale, politiske og økonomiske forhold, som de ufri nationer øst for det, der skulle udvikle sig til jerntæppet, blev udsat for,

I. der anerkender de positive resultater, som de central- og østeuropæiske nationer har opnået med indførelsen af retsstatsprincippet og respekten for menneskerettighederne efter deres demokratiske revolutioner, hvor de styrtede de kommunistiske regimer og frigjorde sig selv,

J. der betragter de positive resultater af den europæiske integrationsproces og den transatlantiske alliance og den fred og velstand, som denne har ført med sig, som en klar reaktion på den lære, der har kunnet drages af fortidens ulykker og fejl,

1. understreger betydningen af, at mindet om fortiden fastholdes, da der ikke kan være tale om forsoning uden sandhed og uden, at begivenhederne huskes; understreger samtidig, at kun et stærkt Europa kan tilbyde en løsning, når det gælder om at overvinde fortidens grusomheder;

2. udtrykker respekt for og hylder alle, som bekæmpede tyranniet, og navnlig dem, som blev ofre for dette;

3. gentager sin tilslutning til et fredeligt og velstående Europa, der bygger på værdier som respekt for den menneskelige værdighed, friheden, demokratiet, lighed, retsstatsprincippet og respekt for menneskerettighederne;

4. bekræfter, at det står forenet i sin afvisning af enhver form for totalitært styre, uanset af hvilken ideologisk afskygning det måtte være;

5. glæder sig over denne første lejlighed til at mindes årsdagen sammen med valgte medlemmer fra alle de 25 medlemsstater af Den Europæiske Union som et udtryk for en stadig snævrere union for vore nationer og borgere, som har lagt opdelingen mellem angribere og ofre og mellem sejrherrer og besejrede bag sig, og som udgør en lejlighed til at være fælles om og forene vores højtideligholdelse på vejen hen imod en virkelig fælles europæisk erindring og en mulighed for at hindre en tilbagevenden til nationalisme eller totalitært styre;

6. glæder sig over det forhold, at de central- og østeuropæiske stater og folk nu også kan leve i frihed og har ret til at bestemme over deres egen skæbne efter så mange årtier under sovjetisk eller andre kommunistiske diktaturers herredømme eller besættelse; glæder sig over den tyske genforening og det forhold, at ti af de central- og østeuropæiske stater er blevet eller snart vil blive medlemmer af Den Europæiske Union;

7. understreger, at den europæiske integrationsproces har været med til overvinde næsten samtlige diktaturer i Europa, både i de central- og østeuropæiske lande og i Spanien, Portugal og Grækenland;

8. fastslår, at den europæiske integrationsproces og den yderligere udvikling af Den Europæiske Union som et mønster for fred er resultatet af folkets frie beslutning om at bestemme over sin egen skæbne og forpligte sig til en fælles fremtid;

9. understreger, at i henhold til Helsinki-aftalerne har intet land ret til at træffe afgørelse om et andet lands skæbne;

10. opfordrer alle landene til at åbne deres arkiver vedrørende anden verdenskrig;

11. pålægger sin formand at sende denne beslutning til Rådet, Kommissionen, parlamenterne i medlemsstaterne, regeringerne og parlamenterne i tiltrædelses- og kandidatlandene, regeringerne og parlamenterne i de lande, der er associeret Den Europæiske Union, regeringerne og parlamenterne i medlemmerne af Europarådet og De Forenede Staters Kongres.

--------------------------------------------------